Nel 1912 la Real Compañía Asturiana de Minas (RCAM) encarga un edificiu al so arquiteutu, D. Tomás Acha Zulaica p’acoyer les escueles de la empresa n’Arnáu, que serán inauguraes un añu depués y que taríen n’activo hasta’l 1990.
#000000
Tendrá una llocalización y un allugamientu de primer nivel na xerarquizada estructura espacial de la empresa metalúrxica: na pieza central del pobláu, mui cercanu a la vivienda del direutor y a la capiella, y na so fraición más elevada, nuna posición desfogada reforzada pola plataforma que lu sobrellevanta de la carretera y que lu abre al pequeñu valle onde se desendolquen les principales funciones industriales y residenciales de la compañía n’Asturies.
#000001
L’edificiu, que contaba con cuatro aules pa neños y neñes, presenta tres cuerpos auníos per un módulu central de doble altura, qu’organiza un ala a cada llau y una prollongación sobre la trasera que segmenta’l patiu de xuegos y estudios. Les escueles tán construyíes en lladriyu macizo visto formando distintos xuegos volumétricos nos recercaos de los vanos, dinteles y llinies d’imposta, rescamplando’l remate escalonáu del cuerpu central. Ye una obra realizada con un altu presupuestu, que contaba con unes instalaciones y equipamientos que fixeron que se consideraren les escueles meyor dotaes del so tiempu y onde destaquen los elementos asitiaos nel patiu: los magníficos mapas físicos, les formes xeométriques –que teníen el so correllatu en trés dimensiones feches con zinc nel interior–, relós pa deprender les hores o rayueles pal estudiu de la historia.
#000002
Les Escueles del Ave María confiáronse a maestros ‘manjonianos’ que punxeron en práutica’l so programa docente confesional dende una perspeutiva hixenista y eminentemente práutica qu’atopó n’Arnáu unes instalaciones escelentes pa desendolcase, rescamplando’l so yá mentáu patiu. N’efeutu, anque parte d’ésti utilizóse pa l’ampliación del colexu, ello nun limitó l’oxetivu verdaderu d’esti elementu: el so funcionamientu como aula principal, siguiendo’l modelu ideáu pol Padre Manjón y que constitúi ún de los más importantes testimonios materiales d’aquel enseñu pioneru.
#000003